32002R2287
L 348/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2287/2002 НА СЪВЕТА
от 16 декември 2002 година
за изменение на Регламент (ЕО) № 2505/96 за откриване и управление на автономни тарифни квоти на Общността за някои земеделски и индустриални продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид че:
(1)
На 20 декември 1996 г. Съветът прие Регламент (ЕО) № 2505/96 (1) за откриване и управление на автономни тарифни квоти на Общността за някои земеделски и индустриални продукти. Необходимостта в Общността от съответните продукти следва да се осъществи при най-благоприятни условия. Нови тарифни квоти на Общността следва да се открият при намалени или нулеви митнически ставки за подходящи обеми, и разширени в случай на съществуващи тарифни квоти, като се избегне каквото и да е смущение в пазарите за тези продукти.
(2)
Вече не е в интерес на Общността да поддържа тарифна квота на Общността за някои от продуктите и те следва да се извадят от таблицата от приложение I към Регламент (ЕО) № 2505/96.
(3)
С оглед на многобройните изменения, влизащи в сила на 1 януари 2003 г., и за да се изясни въпросът за потребителя, таблицата в приложение I към Регламент (ЕО) № 2505/96 следва да се замени с таблицата в приложение I към настоящия регламент.
(4)
Количеството на квотата за някои автономни тарифни квоти на Общността е недостатъчно за нуждите на индустрията на Общността за настоящия квотен период. Следователно тези квотни количества следва да се увеличат, считано от 1 януари 2002 г. или 1 юли 2002 г., в зависимост от датата на въвеждане на тези квоти, както и да се предвиди незабавно влизане в сила на настоящия регламент.
(5)
Тарифни квоти за някои продукти от желязо и стомана, които са обхванати от Договора за създаване на Европейската общност за въглища и стомана, са предмет, от изтичане на срока на този договор, на Договора за създаване на Европейската общност. Отделно приложение, съдържащо тези квоти, следва да бъде добавено към Регламент (ЕО) № 2505/96.
(6)
Регламент (ЕО) № 2505/96 следва да се измени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2505/96 се изменя, както следва:
1.
Член 1, параграф 1 се заменя със следното:
„1. Вносните мита за стоки, включени в приложения I и III, се суспендират по посочената митна тарифа за периоди и количества, посочени в тях“.
2.
Таблицата в приложение I се заменя с таблицата от приложение I към настоящия регламент.
3.
Приложение II към настоящия регламент се добавя като приложение III.
Член 2
За квотния период от 1 януари до 31 декември 2002 г. приложение I към Регламент (ЕО) № 2505/96 се заменя със следното:
-
пореден номер 09.2711: количеството на тарифната квота се фиксира на 375 000 тона,
-
пореден номер 09.2837: количеството на тарифната квота се фиксира на 450 тона,
-
пореден номер 09.2959: количеството на тарифната квота се фиксира на 77 000 тона.
Член 3
За квотния период от 1 юли до 31 декември 2002 г. приложение I към Регламент (ЕО) № 2505/96 се изменя, както следва:
-
пореден номер 09.2902: количеството на тарифната квота се фиксира на 20 000 бройки,
-
пореден номер 09.2935: количеството на тарифната квота се фиксира на 70 000 тона.
Член 4
Настоящият регламент влиза в сила в деня на публикуването му в Официален вестник на Европейските общности.
Той се прилага от 1 януари 2003 г., с изключение на член 2, който се прилага от 1 януари 2002 г. и член 3, който се прилага от 1 юли 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 декември 2002 година.